FI Euroopan unionin virallinen lehti C 366/140

KERTOMUS

Eurojust-yksikön tilinpäätöksestä varainhoitovuodelta 2010 sekä Eurojust-yksikön vastaukset

2011/C 366/25

JOHDANTO

1. Eurojust-yksikkö perustettiin neuvoston päätöksellä 2002/187/YOS (1) vakavan järjestäytyneen rikollisuuden torjunnan tehostamiseksi. Haagissa sijaitsevan yksikön tavoitteena on parantaa usean jäsenvaltion ja jopa Euroopan unionin ulkopuolisten valtioiden alueelle ulottuvien tutkinta- ja syytetoimien koordinointia (2).

2. Lisätalousarvion hyväksymisen jälkeen Eurojust-yksikön lopullinen talousarvio oli 32,3 miljoonaa euroa varainhoitovuonna 2010, kun se edellisenä vuonna oli 28,2 miljoonaa euroa. Eurojustin henkilöstömäärä vuoden lopussa oli 295; edeltävänä vuonna vastaava määrä oli 248.

TARKASTUSLAUSUMA

3. Tilintarkastustuomioistuin on tarkastanut Euroopan unionin toiminnasta tehdyn sopimuksen 287 artiklan 1 kohdan toisen alakohdan mukaisesti Eurojust-yksikön tilinpäätöksen (3), joka sisältää ”tilinpäätösasiakirjat” (4) ja ”selvityksen talousarvion toteuttamisesta” (5)31. joulukuuta 2010 päättyneeltä varainhoitovuodelta, ja tilien perustana olevien toimien laillisuuden ja asianmukaisuuden.

4. Tilintarkastustuomioistuimen tarkastuslausuma annetaan Euroopan parlamentille ja neuvostolle neuvoston asetuksen (EY, Euratom) N:o 1605/2002 (6) 185 artiklan 2 kohdan mukaisesti.

Hallinnollisen johtajan vastuu

5. Tulojen ja menojen hyväksyjänä hallinnollinen johtaja toteuttaa tulot ja menot sisältävää talousarviota Eurojust-yksikön varainhoitoa koskevien säännösten mukaisesti omalla vastuullaan ja hyväksyttyjen määrärahojen rajoissa (7). Hallinnollisen johtajan vastuulla on kehittää (8) sellainen organisaatiorakenne sekä sisäiset hallinto- ja valvontajärjestelmät ja -menettelyt, joiden pohjalta on toisaalta mahdollista laatia tilinpäätös (9), jossa ei ole petoksesta tai virheestä johtuvia olennaisesti virheellisiä tietoja, ja toisaalta varmistaa tilien perustana olevien toimien laillisuus ja asianmukaisuus.

Tilintarkastustuomioistuimen vastuu

6. Tilintarkastustuomioistuimen vastuulla on antaa tarkastuksensa perusteella tarkastuslausuma Eurojust-yksikön tilinpäätöksen luotettavuudesta sekä tilien perustana olevien toimien laillisuudesta ja asianmukaisuudesta.

7. Tilintarkastustuomioistuin toimitti tarkastuksensa kansainvälisten tarkastusstandardien ja eettisten ohjeiden (IFAC ja ISSAI) (10) mukaisesti. Kyseisissä standardeissa edellytetään, että tilintarkastustuomioistuin noudattaa eettisiä ohjeita ja suunnittelee ja toimittaa tarkastuksen siten, että sen avulla saadaan kohtuullinen varmuus siitä, onko tilinpäätöksessä olennaisia virheitä ja ovatko tilien perustana olevat toimet lailliset ja asianmukaiset.

8. Tilintarkastustuomioistuimen tarkastuksen osana toteutettiin menettelyjä, joiden tarkoituksena oli saada todentavaa aineistoa tilinpäätökseen sisältyvistä määristä ja tilinpäätöstiedoista ja tilien perustana olevien toimien laillisuudesta ja asianmukaisuudesta. Tilintarkastustuomioistuimen tehtävänä on valita käytettävät menetelmät sekä arvioida, kuinka suuri on riski, että tilinpäätökseen sisältyy petoksista tai virheistä johtuvia olennaisesti virheellisiä tietoja tai laittomia tai sääntöjenvastaisia toimia. Kyseisissä riskinarvioinneissa arvioidaan tarkastuskohteen sisäistä valvontaa tilinpäätöksen laatimisen ja esittämisen kannalta, ja tämän pohjalta suunnitellaan tilanteeseen sopivat tarkastusmenettelyt. Tilintarkastustuomioistuimen tarkastuksen yhteydessä arvioidaan myös sovellettujen tilinpäätösperiaatteiden ja johdon esittämien kirjanpidollisten arvioiden asianmukaisuutta sekä tilinpäätöksen yleistä esittämistapaa.

9. Tilintarkastustuomioistuin katsoo, että saatu todentava aineisto on riittävä ja sopiva jäljempänä olevien lausumien perustaksi.

Lausuma tilien luotettavuudesta

10. Tilintarkastustuomioistuin katsoo, että Eurojust-yksikön tilinpäätös (11) antaa olennaisilta osiltaan oikeat ja riittävät tiedot yksikön taloudellisesta asemasta 31. päivältä joulukuuta 2010 sekä toimien tuloksista ja rahavirroista päättyneeltä varainhoitovuodelta yksikön varainhoitoa koskevien säännösten mukaisesti.

Lausuma tilien perustana olevien toimien laillisuudesta ja asianmukaisuudesta

11. Tilintarkastustuomioistuin katsoo, että Eurojust-yksikön 31. päivänä joulukuuta 2010 päättyneeltä varainhoitovuodelta annetun tilinpäätöksen perustana olevat toimet ovat olennaisilta osiltaan lailliset ja asianmukaiset.

12. Jäljempänä esitettävät huomautukset eivät aseta tilintarkastustuomioistuimen lausumia kyseenalaiseksi.

TALOUSARVIO- JA VARAINHALLINTOA KOSKEVAT HUOMAUTUKSET

13. Osastossa 3 vuodelle 2011 siirrettyjen toimintamenojen määrä vastasi 38:aa prosenttia osaston 3 määrärahoista. Osuus oli liian suuri ja tilanne oli vastoin vuotuisperiaatetta.

MUUT KYSYMYKSET

14. Eurojust-yksikön hallinnollinen johtaja on tilivelvollinen vastuuvapauden myöntävälle viranomaiselle kaikkien kohdassa 5 (”Hallinnollisen johtajan vastuu”) yksilöityjen tehtävien osalta. Tosiasiassa hallinnollinen johtaja ei kuitenkaan ole vastuussa suurimmasta osasta päivittäiseen hallinnointiin kuuluvia päätöksiä, jotka tekee Eurojust-yksikön kollegio Eurojustin perustamisasetuksen säännösten perusteella (12). Olisi näin ollen aiheellista harkita molempien toimijoiden roolien ja vastuualueiden uudelleenmäärittämistä, jotta tilivelvollisuuden päällekkäisyyteen liittyvä kysymys saataisiin tehokkaasti ratkaistua.

15. Hankintamenettelyjä tarkastettaessa ilmeni tapaus, jossa arviointikomitea ei ollut soveltanut tarjouseritelmissä julkaistuja painotuksia.

16. Vuonna 2010 otettiin palvelukseen virkamies varallaololuettelosta, jonka voimassaolo oli päättynyt tammikuussa 2009. Näin toimittiin huolimatta siitä, että rekrytointi ei ole sallittu varallaololuettelosta, jonka voimassaolo on päättynyt.

AIEMPIEN HUOMAUTUSTEN SEURANTA

17. Eurojust-yksikössä oli 24 prosenttia toimista täyttämättä vuoden 2009 lopussa. Vuoden 2010 lopussa vastaava osuus oli vähentynyt 13 prosenttiin.

Tilintarkastustuomioistuimen jaosto IV on tilintarkastustuomioistuimen jäsenen Igors LUDBORŽSin johdolla hyväksynyt tämän kertomuksen Luxemburgissa 6. syyskuuta 2011 pitämässään kokouksessa. Tilintarkastustuomioistuimen puolesta Vítor Manuel da SILVA CALDEIRA presidentti

(1) Päätös Eurojust-yksikön perustamisesta, tehty 28 päivänä helmikuuta 2002 (EYVL L 63, 6.3.2002, s. 1).

(2) Liitteessä esitetään tiedotustarkoituksessa yhteenveto Eurojust-yksikön vastuualueista ja toiminnoista.

(3) Tilinpäätökseen on liitetty mukaan varainhoitovuoden talousarvio- ja varainhallintoa koskeva selvitys, jossa muun muassa annetaan tiedot määrärahojen täytäntöönpanoasteesta sekä esitetään yhteenveto budjettikohtien välisistä määrärahasiirroista.

(4) Tilinpäätös sisältää taseen, tuloslaskelman, rahavirtalaskelman, oman pääoman muutoksia koskevan laskelman sekä tilinpäätöksen liitteet, joihin sisältyy kuvaus keskeisistä tilinpäätöksen laatimisperiaatteista ja muut liitetiedot.

(5) Selvitys talousarvion toteuttamisesta sisältää talousarvion toteutumalaskelman liitteineen.

(6) EYVL L 248, 16.9.2002, s. 1.

(7) Komission asetus (EY, Euratom) N:o 2343/2002 (EYVL L 357, 31.12.2002, s. 72), 33 artikla.

(8) Asetus (EY, Euratom) N:o 2343/2002, 38 artikla.

(9) Erillisvirastojen tilinpäätöksiä ja kirjanpitoa koskevat säännöt on esitetty asetuksen (EY, Euratom) N:o 2343/2002 VII osaston 1 luvussa. Asetusta on viimeksi muutettu asetuksella (EY, Euratom) N:o 652/2008 (EUVL L 181, 10.7.2008, s. 23). Säännöt on liitetty sellaisenaan Eurojust-yksikön varainhoitoa koskeviin säännöksiin.

(10) Kansainvälinen tilintarkastajaliitto (International Federation of Accountants, IFAC) ja ylimpien tarkastuselinten kansainväliset standardit (International Standards of Supreme Audit Institutions, ISSAI).

(11) Lopullinen tilinpäätös laadittiin 17. kesäkuuta 2011 ja tilintarkastustuomioistuin vastaanotti sen 5. heinäkuuta 2011. Lopullinen tilinpäätös esitetään sivustoilla http://eca.europa.eu ja http://www.eurojust.europa.eu

(12) Neuvoston päätös 2002/187/YOS, sellaisena kuin se on muutettuna neuvoston päätöksellä 2003/659/YOS (EUVL L 245, 29.9.2003, s. 44) ja neuvoston päätöksellä 2009/426/YOS (EUVL L 138, 4.6.2009, s. 14), 28, 29, 30 ja 36 artikla,

LIITE Eurojust-yksikkö (Haag) Vastuualueet ja toiminnot Perustamissopimuksen mukainen unionin toimivalta (Euroopan unionin toiminnasta tehdyn sopimuksen 85 artikla) Eurojustin tehtävänä on jäsenvaltioiden viranomaisten ja Europolin toteuttamien operaatioiden sekä niiden toimittamien tietojen perusteella tukea ja tehostaa kansallisten tutkinta- ja syyttäjäviranomaisten toiminnan yhteensovittamista ja yhteistyötä sellaisen vakavan rikollisuuden alalla, joka koskee kahta tai useampaa jäsenvaltiota tai edellyttää yhteisin perustein toteutettavia syytetoimia. Eurojust-yksikön toimivaltuudet (Neuvoston päätös 2005/681/YOS) Tavoitteet — Edistää ja parantaa tutkinta- ja syytetoimien koordinointia jäsenvaltioiden toimivaltaisten kansallisten viranomaisten välillä. — Edistää yhteistyötä, erityisesti helpottamalla tietojen vaihtoa, oikeusavun antamista ja luovuttamispyyntöjen täytäntöönpanoa. — Tukea jäsenvaltioiden toimivaltaisia viranomaisia näiden tutkinta- ja syytetoimien tehostamiseksi. — Avustaa tutkinta- ja syytetoimissa, jotka koskevat jäsenvaltiota ja kolmatta maata. — Avustaa tutkinta- ja syytetoimissa, jotka koskevat jäsenvaltiota ja unionia. Tehtävät Kansallisten tuomioistuinten välisen yhteistyön organisoimiseksi Eurojust-yksikkö toimii: — kansallisten jäsenten välityksellä tai — kollegiona. Jos kyseisen jäsenvaltion toimivaltaiset viranomaiset päättävät olla täyttämättä Eurojust-yksikön kollegiona esittämiä pyyntöjä, niiden on ilmoitettava päätöksensä perusteluineen Eurojust-yksikölle. Hallinto 1. Kollegio vastaa Eurojustin organisaatiosta ja toiminnasta. 2. Kollegio koostuu kunkin jäsenvaltion kansallisen lainsäädännön mukaisesti lähettämistä kansallisista jäsenistä, jotka ovat syyttäjiä, tuomareita tai vastaavaa toimivaltaa käyttäviä poliiseja. 3. Kollegio valitsee kansallisista jäsenistä puheenjohtajan. 4. Yhteinen valvontaviranomainen valvoo henkilötietojen käsittelyä. 5. Kollegio nimittää hallinnollisen johtajan yksimielisesti. 6. Ulkoinen tarkastus Tilintarkastustuomioistuin. 7. Vastuuvapauden myöntävä viranomainen Parlamentti myöntää neuvoston suosituksesta. Eurojust-yksikön resurssit vuonna 2010 (2009) Talousarvio 32,3 (28,2) miljoonaa euroa, mukaan lukien käyttötarkoitukseensa sidotut tulot, 2 miljoonaa euroa (yhteisiä tutkintaryhmiä koskeva hanke). Henkilöstö 31. joulukuuta 2010 Kollegion jäsenet ja muu asianomainen henkilöstö: 58 (47) henkilöstön jäsentä, joista 27 kansallista jäsentä, 3 yhteystuomaria, 16 avustajaa ja 12 assistenttia. Henkilöstötaulukossa 185 (185) virkaa, joista täytettyjä: 162 (141) Muut toimet: 75 (60) henkilöstön jäsentä, joista 36 sopimussuhteista henkilöstön jäsentä, 17 työkomennuksella olevaa kansallista asiantuntijaa, 22 vuokrahenkilöstön jäsentä. Yhteensä: 295 (248) henkilöstön jäsentä, joiden tehtävät jakaantuivat seuraavasti: operatiiviset tehtävät: 157 (131) hallinnolliset tehtävät: 107 (89) sekalaiset tehtävät: 31 (28). Tuotteet ja palvelut vuonna 2010 (2009) Koordinointikokousten lukumäärä 141 (131) Tapausten kokonaismäärä 1 424(1 193) Petokset: 631 (612) Huumekauppa: 254 (230) Terrorismi: 25 (19) Murhat: 83 (90) Ihmiskauppa: 87 (74) Lähde: Eurojust-yksikön toimittamat tiedot.